Man slaan katjie doodArgieffoto. ‘n 42-jarige man is Donderdag op R1 500 borgtog vrygelaat nadat hy glo ŉ katjie buite sy huis doodgeslaan het. Die man van Phoenix, KwaZulu-Natal, is Woensdag in hegtenis geneem nadat ŉ polisiebeampte, wat nie aan diens was nie, hom op heterdaad betrap het. Konstabel Judah Israel het aan The Mercury gesê hy en sy vrou het op die Phoenix-snelweg gery toe hy sien hoe die man die katjie slaan. Sy vrou het ŉ U-draai gemaak. Teen die tyd wat Israel by die beskuldigde se huis opgedaag het, was die katjie reeds dood. Die man is aangekeer waar hy onder ŉ bed in sy huis probeer wegkruip het. Die Dierebeskermingsvereniging (DBV) is na die toneel ontbied en hulle het ŉ saak van dieremishandeling by die Phoenix-polisiestasie aanhangig gemaak. Caroline Smith, ŉ woordvoerder van die DBV, het gesê die man verdien om toegesluit te word. “As hy skuldig bevind sou word kan hy tot drie jaar tronkstraf gevonnis word, of ŉ boete van R60 000 kry,” het Smith gesê.